З кожным годам у стараннай даяркі раслі надоі. У 1970 годзе Палевіч атрымала сваю першую высокую ўзнагароду — медаль “За доблесную працу”. А ў 1975 годзе, калі ад кожнай каровы сваёй групы Людміла Палевіч надаіла па 4750 кг малака, яе праца была адзначана ордэнам Працоўнай Славы ІІІ ступені. Ордэн уручаў прама на рабочым месцы тагачасны старшыня гаспадаркі В.К.Старавойтаў. А ўсяго праз год на грудзях перадавой даяркі заззяў і другі ордэн. Яшчэ праз 10 гадоў, у 1986 годзе, за выдатныя працоўныя дасягненні Людміла Палевіч становіцца поўным кавалерам ордэна Працоўнай Славы…